google/wiki40b huggingface dataset:
מנחם באר

ביוגרפיה

באר נולד בבודפשט. בנעוריו למד בגימנסיה היהודית וסייע לאביו, שעבד כצבע, בשיקום מבנים שנפגעו במלחמת העולם השנייה. החל את לימודי האדריכלות באוניברסיטת בודפשט.
ב-1946 היה חבר בקבוצה של תנועת השומר הצעיר שהתעתדה לעלות לארץ ישראל. הקבוצה נתפסה וגורשה לקפריסין וב-1947 הגיעו לקיבוץ אילון שבגליל העליון. מספר חודשים לאחר מכן עלתה הקבוצה והקימה את קיבוץ געתון. כבר מימיו הראשונים של הקיבוץ היה באר מעורב בתחום הבנייה.
ב-1950 החל בלימודי השלמה לקראת קבלת תואר באדריכלות בטכניון, ולאחר מכן הצטרף למחלקה הטכנית של הקיבוץ הארצי ועבד במשך ארבע שנים תחת האדריכל שמואל מסטצ'קין. לאחר מכן עבד באופן עצמאי במסגרת המחלקה ובמסגרת זו תכנן מבנים רבים בתחומיה מגורים, תעשייה, מבני ציבור, מוסדות חינוך. במבנים שתכנן הקפיד לשלב אמנים מהקיבוץ שתרמו מיצירותיהם לבניינים.
בספטמבר 2015 נפתחה התערוכה "באר בקיבוץ, האדריכלות של מנחם באר" במוזיאון בית אורי ורמי נחושתן, שאצר מיכאל יעקובסון. התערוכה המקיפה התפרסה על שניים מאולמות המוזיאון ובמסגרתה הוצגו ארבעים שנות עשייה באמצעות תצלומים עכשוויים של הצלם עמרי טלמור וסרט שהופק במיוחד לתערוכה. בקיץ 2016 הוצגה התערוכה מחדש בגלריה בבית האדריכל.
מנחם באר, שהתגורר בקיבוץ געתון, היה נשוי ואב לארבעה. בין ילדיו, הרקדן והכוריאוגרף רמי באר. נכדתו של מנחם באר היא השחקנית והקומיקאית גיה באר גורביץ'.
נפטר ב-28 בינואר 2017.
סם פלדמן

ביוגרפיה

סם פלדמן נולד בעיירה נורת'המפטון (Northampton) שבמדינת מסצ'וסטס בארצות הברית למשפחה בת (להשליםXXXX) אחים. 
בעיצומה של מלחמת העולם השנייה, בפברואר שנת 1943 התגייס לחיל האוויר של ארצות הברית. התקבל לקורס טיס ובאפריל 1944 קיבל כנפי טיס. החל להתאמן בהטסת מטוסי B-24. בדצמבר 1944, כחצי שנה לאחר סיום הקורס, נשלח לבסיס חיל האוויר הבריטי RAF Mendlesham והוצב כטייס מטוסי B-17G (מבצר מעופף) בטייסת הפצצה 391 של 8th Air Force / 34th Bombardment Group. במסגרת זו ביצע 23 משימות מבצעיות בשמי מרכז אירופה. עד תום מלחמת העולם השנייה ביצע 58 גיחות.

בחיל האוויר הישראלי

גויס על ידי ההגנה בניו יורק והצטרף לחיל האוויר הישראלי כמתנדב מח"ל בעיצומה של מלחמת העצמאות. באוגוסט 1948 הצטרף לטייסת  69 (טייסת הפטישים), שהפעילה מטוסי B-17G בבסיס רמת דוד. 
בינואר 1949 מונה למפקד הטייסת והוביל אותה עד חודש יוני 1949. במהלך שרותו בטייסת ביצע 36 משימות מבצעיות.
מוקואה

היסטוריה

העיר נוסדה על ידי הקפיטן גונסלו דה אבניאדו ב-1563 תחת השם "סן מיגל דה אגרדה דה מוקואה".
ב-1630 העיר סבלה מתקיפות חוזרות ונשנות של בני השבט הילידי אנדקי (Andaquí), שכמעט גרמו לחורבן מוחלט שלה. בעקבות כך הוחלט להזיז את העיר למיקומה הנוכחי, על גדות נהר מוקואה ובקרבת נהרות מולטו וסנגויאקו.
ב-1857 נוצרה טריטוריית קקטה בחלקים הדרומיים והמזרחיים של קולומביה המודרנית שהייתה חלק מרפובליקת גרנדה החדשה ומוקואה הפכה לבירת הטריטוריה. הטריטוריה המשיכה להתקיים גם כשהרפובליקה הפכה לארצות הברית של קולומביה, אלא שהיא עברה לשלטונה של המדינה הפדרטיבית קאוקה. ב-1886 ארצות הברית של קולומביה הפכה לרפובליקת קולומביה והטריטוריה בוטלה והפכה לחלק ממחוז קאוקה. ב-1912 נוצרה הקומיסריה (יחידה דומה למחוז אך במעמד פחות יותר ותחת שליטה הדוקה יותר של השלטון המרכזי) של פוטומיו, שכללה גם שטחים ממחוז אמסונאס המודרני, שמוקואה הייתה בירתה.
בשנות ה-50 של המאה ה-20 האזור עבר לשליטת מחוז נריניו והקומיסריה בוטלה, אך כעבור כמה שנים היא חזרה להתקיים במתכונת מצומצמת שכללה רק את שטחי מחוז פוטומיו העתידי. ב-1968 הקומיסריה קיבלה מעמד דומה יחסית של אינטנדנסיה. ב-1991 שודרג מעמד האינטנדסיה למחוז, שמוקואה המשיכה להיות בירתו.
בלילה שבין 31 במרץ ו-1 באפריל 2017, לאחר חודש גשום בצורה חריגה, הנהרות בקרבת העיר עלו על גדותיהם וגרמו למפולת בוץ קטלנית. במפולת, שהוגדרה כאחד מאסונות הטבע הקטלניים בתולדות קולומביה, נהרגו מעל ל-300 בני אדם, מאות בני אדם נוספים נפצעו או נעדרו ונגרמו נזקים כבדים לרכוש ולתשתיות.
תאודור שניידר

חייו

שניידר למד בפרנקפורט בין השנים 1929–1934. הוא הוכיח את משפט גלפונד-שניידר בעבודת הדוקטורט שלו. לאחר מכן נעשה לעוזרו של קארל לודוויג סיגל באוניברסיטת גטינגן שם למד עד לשנת 1953. הוא היה לפרופסור באוניברסיטת ארלנגן בין השנים 1934–1953 ולאחר מכן בפרייבורג מ-1959 עד לפרישתו ב-1976. בזמן ששהה בפרייבורג שימש מנהל של המכון למחקר מתמטי של אוברוולפאך (1959–1963).
סג'יל (טיל)

שיגורים של הטיל

שיגור ראשון של הטיל נערך ב-12 בנובמבר 2008 ונחשף באמצעי התקשורת.
שיגור שני התקיים ב-20 במאי 2009. באותו יום התאפשרה גישה של עיתונאים וצוותי טלוויזיה איראניים לטיל נוסף באתר השיגור, שהניב מידע טכני חדש על הטיל ומערכותיו.
שיגור שלישי שהתקיים ב-16 בדצמבר 2009. הדגם ששוגר כונה "סג'יל 2".
מייק דאנליבי הבן

מכללות

דאנליבי שיחק באוניברסיטת דיוק במשך שלוש עונות, בין השנים 1999–2002. בעונתו השנייה במכללה זכה עם קבוצתו באליפות טורניר המכללות המכללות תוך שהוא מוביל את קבוצתו לניצחון על אוניברסיטת אריזונה עם 21 נקודות במשחק הגמר.

גולדן סטייט ווריורס

דאנליבי נבחר בדראפט ה-NBA ‏2002 בבחירה השלישית על ידי גולדן סטייט ווריורס. בשנתו הראשונה ב-NBA תפקד דאנליבי כשחקן ספסל, אך כבר בעונת 2003/2004 שודרג מעמדו לשחקן חמישייה קבוע בקבוצה. בנובמבר 2005, לאחר עונתו הרביעית בקבוצה, חתם דאנליבי על הארכת חוזה בגולדן סטייט לחמש עונות נוספות עבור 44 מיליון דולר.

אינדיאנה פייסרס

ב-17 בינואר 2007 הועבר דאנליבי לאינדיאנה פייסרס כחלק מטרייד ששלח לגולדן סטייט ווריורס את סטיבן ג'קסון, אל הרינגטון ושארונאס יאסיקביצ'יוס. עונתו השנייה בקבוצה הייתה עונת השיא שלו ב-NBA כשהוא רושם ממוצעים של 19.1 נקודות, 5.2 ריבאונדים ו-3.5 אסיסטים למשחק. ב-17 בדצמבר 2007 קלע דאנליבי שיא קריירה של 36 נקודות במשחקה של אינדיאנה מול ניו יורק ניקס. בהמשך אותה עונה השווה דאנליבי את שיאו בארבעה משחקים שונים. הפייסרס הבטיחו את מקומם בפלייאוף ה-NBA במשחק האחרון של עונת 2010/2011 ובכך דאנליבי הגיע לראשונה בקריירה לשלב הפלייאוף, אחרי 9 עונות ו-624 משחקים ב-NBA.

מילווקי באקס

ב-9 בדצמבר 2011 חתם דאנליבי על חוזה במילווקי באקס על חוזה לשנתיים עבור 7.5 מיליון דולר.

שיקגו בולס

ב-10 ביולי 2013 חתם דאנליבי על חוזה לשנתיים בשיקגו בולס עבור 6 מיליון דולר. ב-25 באפריל 2014 קלע דאנליבי שיא קריירה בפלייאוף של 35 נקודות בניצחון קבוצתו על וושינגטון ויזארדס, במשחק השלישי של הסיבוב הראשון בפלייאוף 2014. באותו משחק השווה דאנליבי את שיא המועדון במספר שלשות במשחק פלייאוף עם 8 שלשות.

קליבלנד קאבלירס

לקראת עונת 2016/2017 נשלח בטרייד לקליבלנד קאבלירס.

אטלנטה הוקס

בינואר 2017, לאחר 23 משחקים בלבד במדי הקאבלירס, עבר דאנליבי בטרייד לאטלנטה הוקס, יחד עם מו ויליאמס ובחירת דראפט עתידית, בתמורה לקלע קייל קורבר.
דרך צ'רינג קרוס

ספרות וקולנוע

הספר "דרך צ'רינג קרוס 84" שנכתב על ידי הלין הנף, והפך לסרט קולנוע בשנת 1986 (בהשתתפות אן בנקרופט ואנתוני הופקינס) מתאר התכתבות של הסופרת עם חנות ספרים ברחוב זה, על אף שכיום כבר אין בבניין מספר 84 חנות ספרים - אלא סניף של רשת פיצה האט.
ברחוב ממוקם גם הפונדק הקלחת הרותחת שמופיע בסדרת הספרים הארי פוטר של הסופרת ג'יי קיי רולינג.
כמו כן מוזכר הרחוב בשיר "Home For A Rest" של הלהקה הקנדית "ספיריט אוף דה וסט":
"We arrived in December/And London was cold/We stayed in the bars/Along Charing Cross Road."

פיסול

בקצה הדרומי של דרך צ'רינג קרוס נמצא פסלה של אדית קוול.
באטמן: מלחמה בפשע

עלילה

ברוס ויין במהלך פגישת עסקים עם רנדל וינטרס, המציע לו להרוס את אזור הבייסייד. באותו לילה בבייסייד, באטמן שומע יריות בחנות ולוכד את השודד. כאשר הוא בודק את הגופות, הוא מזהה משהו מוכר ולא צפוי: ילד שראה את הוריו מתים. הילד, מרכוס, נראה לבאטמן כמראה שלו הגיל שמונה. בלילה הבא, באטמן נאבק עם כנופיה שבה חבר מרכוס, והוא בורח. למחרת בלילה, באטמן עוצר העברת סמים ומתעמת עם מרכוס האוחז באקדח. הוא משוחח איתו, ומבקשו לא להיות מה שהרג את הוריו, והוא מוריד את האקדח. לאחר שנתן למרכוס תקווה לעתיד טוב יותר, ברוס וויין מחליט לשנות את העולם ללא המסיכה על ידי שיפוץ הבייסייד, ולא להחליפו במתחם אחר. רנדל פחות נלהב, אבל בשל עניינים אחרים הוא נעצר. באטמן יודע כי הוא נאבק במלחמה שבה לעולם לא ינצח, אך הניצחונות הקטנים משדלים אותו להמשיך, ולקוות שבקרוב יעבור את הכאב שלו.

הפקה

ביצירת הבאטמן שלו, בחר רוס לבססו על גרסת הבאטמן של 1939, כך שאין לו רכב כמו הבאטמוביל אלא הוא פשוט מופיע את תוך האירוע, הסיבה לכך היא כיוון שלאחר שחרור באטמן ורובין לבאטמן היה יותר מדי היי-טק, ובאטמן הרבה יותר מפחיד אם הוא פשוט מופיע.

מכירות

מלחמה בפשע היה בראש טבלת מכירות הרומנים הגרפיים עת יציאתו, ומכר כ-49,183 יחידות, הקומיקס היה לספר הכריכה הרכה הנמכר ביותר בשנת 1999.
אלכס המילטון

ביוגרפיה

נולד במריאנה, שבפלורידה, ארצות הברית לברנדה גיינור וג'ורג' המילטון.
פיטר אורסג

ביוגרפיה וקריירה

לאחר שסיים את פנימיית "פיליפ אקסטר" ב-1987, השלים ב-1991 תואר ראשון בכלכלה בהצטיינות יתרה מאוניברסיטת פרינסטון, זכה למלגת הצטיינות על שם ג'ורג' מרשל בשנים 1991–1992, קיבל תואר שני ב-1992 וכן דוקטורט בכלכלה ב-1997 מבית הספר לכלכלה של לונדון.
הכלכלן אלן בליינדר שלימד אותו בפרינסטון, וכן ג'וזף סטיגליץ, שהיו מאוחר יותר לכלכלנים בממשל הנשיא ביל קלינטון, היו החונכים שלו בתחילת דרכו, ולאחר מכן גם מי שהיה למזכיר האוצר בממשל קלינטון, רוברט רובין.
אורסג הוא חבר בכיר וסגן מנהל של מכון ברוקינגס לחקר הכלכלה, שם ניהל את "תוכנית המילטון" בשיתוף עם בית הספר למנהל ציבורי של אוניברסיטת ג'ורג'טאון, ואת פרויקט הפרישה של ארגון "פיו צ'ריטבל טראסטס".
בשנים 1995–1996 כיהן כיועץ כלכלי בכיר בוועדת הייעוץ הכלכלי של ממשל קלינטון, ובין 1997–1998 כיהן גם כעוזר מיוחד לנשיא קלינטון לענייני מדיניות כלכלית. הוא ייסד חברת ייעוץ בשם "תאגיד סבאג", אשר לאחר מיזוג עם חברה נוספת נקנתה בסופו של דבר על ידי FTI ייעוץ, וכן כיהן כיועץ לחברת ייעוץ למנהלים, "מקינסי אנד קומפני", בנושא קופות חולים בסן פרנסיסקו.
בין 2007–2008 עמד אורסג בראש משרד התקציבים בקונגרס, ובמהלך כהונתו מיקד את תשומת הלב למשקל שעתיד להיות להוצאות ביטוח הבריאות בבעיות התזרים של הממשל בטווח הארוך, וכן בבעיות ארוכות הטווח של כלכלת המדינה. הוא נודע כראשון מנושאי תפקיד זה שניהל בלוג משלו.
ב-25 בנובמבר 2008, הכריז עליו הנשיא הנבחר, ברק אובמה, כמיועד לעמוד בראש משרד הניהול והתקציב, זרוע הבית הלבן האחראית לתקציב הפדרלי ולפיקוח על יעילותן של התוכניות הפדרליות.
לאחר שנה וחצי בתפקידו כראש המשרד, הודיע אורסג על התפטרותו, שנכנסה לתוקף בסוף יולי 2010.
בינואר 2011 החל אורסג לכהן כסגן יושב ראש לבנקאות עולמית בחברת סיטיגרופ.
אורסג נשוי בשנית למגישת טלוויזיה ואב לארבעה ילדים. תחביביו הם ריצת מרתון ומוזיקת קאנטרי והוא אוהד קבוצת הבייסבול בוסטון רד סוקס.
שערי משפט (כתב עת)

שערי משפט הוא כתב עת אקדמי היוצא בהוצאת המרכז האקדמי שערי מדע ומשפט. כתב העת יצא לראשונה בשנת תשנ"ז. בתחילה התפרסמו חוברות-נושא (ביניהם משפט ואינטרנט, משפט ורפואה, אשראי בנקאי וביטחונות). לאחר הפסקה זמנית בפרסום, בשנת הלימודים תשע"א חידש כתב העת את פניו ומאז הוא מופיע כשנתון. במתכונת החדשה, מופיעים בכל כרך מאמרים במגוון נושאים.
עורכי כתב העת הם חברי סגל המרכז האקדמי, ולצידם מערכת סטודנטים. 
מאמרים מתקבלים לפרסום על סמך ביקורת עמיתים. כתב העת מופק על ידי נבו (הוצאה לאור) ומתפרסם במאגר המידע של נבו.
הפעמון של צ'ירין

קבלת הסרט

הפעמון של צ'ירין קיבל ביקורות אוהדות מהמבקרים. ביפן נחשב הסרט לאחד מסרטי האנימה המהפכניים של שנות השבעים ביחד עם "אקספרס לגלקסיה 999" ו"היידי בת ההרים", למרות שהסרט כמעט ולא ידוע מחוץ ליפן, מבקרים מערביים כגון ג'סטין סבקיס מ"אנימה ניוז נטוורק" שיבח את הטבע האפל של סיפור הסרט כמו גם את האמנות של הסרט וכתב שהסרט מהווה "סוג של אגרוף מהיר לפנים של הילד התמים" וגם "אין כמעט שום דבר מעודד בפעמון מצלצל ועדיין הסרט מחזיק בסוג של חמידות אך באותו זמן משמיד את המושגים שלנו של יופי טבעי". אחת מהביקורות השליליות על הסרט באה מ"קימיקו אנימה נטוורק" שכתבו שהסרט לא צריך להיראות לצפייה על ידי ילדים צעירים ויכול לגרום לטראומה רגשית.
קבנקייסה

בתרבות

בספרה של סלמה לגרלף "מסע הפלאים של נילס הולגרסון", מוצאה של אקא, מנהיגת להקת האווזים, הוא מקבנקייסה, והיא מכונה "אקא מקבנקייסה".
אות מערכה (ישראל)

בישראל, אות מערכה הוא אות צבאי הבא לציין השתתפות במלחמה, במערכה ובקרב מאז קום המדינה. ההחלטה על חלוקת האות מתבצעת על פי החלטת ממשלת ישראל בהתאם לחוק העיטורים בצבא הגנה לישראל, ה'תש"ל-1970 ולפי תקנות שמתקין שר הביטחון.
ככלל, האות ניתן לכל חייל צה"ל ששירת בזמן המערכה בשירות סדיר או במילואים במשך "התקופה הקובעת" תקופת זמן מינימלית (אם הוא נהרג, נשבה, נעלם או חלה - גם במשך תקופה קצרה יותר). בנוסף, ניתן האות בדרך כלל לחברים נוספים במערכת הביטחון בישראל (כגון שוטרים, סוהרים, אנשי הרשות הארצית לכבאות והצלה, אנשי שב"כ, מוסד  ועובדי התעשיות הביטחוניות) וכן לאישים וקבוצות נוספים, בהתאם למאפייני המערכה.
עד היום ניתנו אותות לציון מלחמות בהן היה גיוס נרחב ולא על קרבות או מלחמות בהן השתתפות ישראל הייתה מוגבלת (כגון מלחמת המפרץ ושתי האינתיפאדות). האות הראשון והיחיד עד כה שהוענק על מערכה שלא הוגדרה כמלחמה הוא אות מבצע צוק איתן שהוענק לראשונה ב-2015.
שני חיילים זכאים לענוד את כל שבעת אותות המערכה הראשונים של צה"ל: סא"ל זאב (טיבי) רם ואל"ם דוד טפרסון.

עיצוב האות

האות מעוצב בצורת סרט בגודל 40×10 מ"מ   המחובר באמצעות סיכות לפריט הלבוש ובצידו השמאלי מעל חפי הכיס. 
בניגוד לאותות מערכה במדינות אחרות, לעיטורי הגבורה, העוז והמופת של צה"ל ולעיטורי משטרת ישראל והשב"ס, אין לאותות אלו גירסת "מדליה" (פארה התלויה על סרט). 
האות עשוי מבד או מתכת בציפוי אמייל. 
האותות הראשונים נעשו מבד ובמהלך השנים החלו להעניק אותות ממתכת מצופה אמייל-לאור הקושי באחזקתם לאור לכלוך שצברו. 
אות מלחמת לבנון השנייה הוענק רק ממתכת מצופה אמייל (למעט בגרסה המיועדת ליחידות) ובעלי אותות מבד שהיו זכאים לאות מלחמה זה קיבלו במקום האותות מבד אות מאמייל.
על גבי האות לא נענדים סמלים נוספים, למעט מי שעוטר בצל"ש במהלך המלחמה, אז נענד הצל"ש על גבי אות המערכה. חריג לכלל זה הוא אות מלחמת הקוממיות, עליו נענדו על ידי הזכאים לכך סמלים נוספים (ראו פירוט בהמשך).
רפאל שרף

רפאל פליקס שרף (באנגלית: Rafael Felix Scharf‏; 1914, קרקוב – 16 בספטמבר 2003, לונדון) היה עיתונאי וממייסדי "Jewish Quarterly Review".

ביוגרפיה

שרף סיים את לימודי המשפטים באוניברסיטה היגלונית ובשנת 1938 נסע לאנגליה, שם קיבל אזרחות בריטית. הוא היה חייל בצבא הבריטי במלחמת העולם השנייה. לאחר המלחמה עבד ביחידה להכנת חומר משפטי לשימוש במשפטיהם של פושעי מלחמה. הוא היה אחד הכותבים ב-"Jewish Quarterly Review" וממקימי המכון ללימודים פולניים-יהודיים (The Institute for Polish-Jewish Studies (IPJS)) ב-1984 באוקספורד. הוא היה סגן נשיא האיגוד הבינלאומי של יאנוש קורצ'אק בארצות הברית (Janusz Korczak Association of the USA).
ב-23 בנובמבר 1993 הוענק לו צלב מסדר ההצטיינות של הרפובליקה הפולנית .
אזרחות גלובלית

המושג אזרחות גלובלית מתייחס לתחושת שייכות כלפי העולם כיחידה אחת, המונעת מסולידריות כלל-אנושית. בעוד המושג אזרחות במובן הלאומי מציין השתייכות משפטית למוסדות המדינה, האזרחות הגלובלית (או הפוסט-לאומית) משקפת השתייכות לחברה האזרחית העולמית, ללא מסגרת מדינית רשמית, בשלב זה. האזרחות הגלובלית נשענת על תפיסה פילוסופית הרואה בכל בני האדם כיצורים שווי זכויות. החל מדיוגנס שהגדיר עצמו כ"אזרח העולם", דרך תומאס פיין שטען כי "ארצי – העולם כולו, אחי – כל בני אנוש, ודתי – עשיית הטוב" ועד למסורות דתיות שונות המדגישות את הצד האוניברסלי.
עם התגברות תהליך הגלובליזציה, התודעה האנושית עוברת מנקודת מבט לאומית גרידא, אל עבר תפיסה על-לאומית רחבה. המושג אזרחות גלובלית מקבל משמעות חדשה, בהקשר של מוסדות בינלאומיים, שהופכים למשמעותיים יותר. לאור בעיות המשפיעות על כל תושבי העולם כגון התחממות גלובלית ואיומי הטרור, גוברת המחויבות והתלות ההדדית בין תושבי מדינות שונות. ברק אובמה השתמש במושג בביקורו בברלין במהלך מסע הבחירות שלו.
הבסיס האידאולוגי של האזרחות הגלובלית נשען על זכויות אדם, כפי שהוצגו במגילת האו"ם, ובהן גם זכויות חברתיות. מעבר לכך, מרבית התנועות העוסקות באזרחות גלובלית מדגישות גם את נושא צמצום הפערים בין מדינות ופיתוח של אזורים עניים כחלק מפעילות אזרחית גלובלית.
מספר פרויקטים של חינוך לאזרחות גלובלית קיימים בעולם ומשתלבים במסגרת לימודי האזרחות או לימודי העשרה בבתי ספר במספר מדינות. לאחרונה נוספה תוכנית לימודים בנושא בישראל, כחלק מיחידות ההעמקה באזרחות לכיתה ט'.
פסל החירות

בניית הפסל

יוצר הפסל, הפסל פרדריק אוגוסט ברתולדי, ביקר במצרים, והתרשם מפרויקט תעלת סואץ שעליו עבד ידידו המהנדס הצרפתי פרדיננד דה לספס. הוא דימה שתהיה משואה אדירה בכניסה לתעלה, ושרטט סקיצה של הפסל. הוא יצר אותו בדמות של אישה הנושאת לפיד אור המופנה לעבר השמיים. ברתולדי הגיש את עבודתו לח'דיו איסמעיל פאשה בשנת 1867. לאחר מכן הכניס כמה תיקונים והגישה שוב בשנת 1869. בשתי הפעמים נדחה הפרויקט בשל הבעיות הפיננסיות שהיו למצרים באותה העת.
הפסל ניתן לארצות הברית כמתנה מצרפת. הענקת המתנה לעם האמריקאי נבעה בעיקרה ממניעים פוליטיים. הרפובליקנים הצרפתים, שחששו מעליית כוחם של יריביהם המלוכנים, רצו לבסס את הקשר והידידות עם הרפובליקה הגדולה מעבר לאוקיינוס.
במקור הוזמן הפסל לחגיגות יובל המאה של ארצות הברית (1876), אך עקב גודלו ומורכבותו הגיע לחגיגות היובל רק דגם חלקי שלו. על פי גרסה אחת, כמודל לדמות הפסל שימשה אימו של ברתולדי, שהייתה אישה חזקה ולמודת קשיים, וסימלה בעיניו את הדאגה הבלתי מתפשרת לעתיד ילדיה, כפי שראה בעיני רוחו את אמריקה. על פי גרסה אחרת, כמודל שימשה אשתו הצרפתייה של התעשיין האמריקני אייזיק סינגר (אבי מכונות התפירה), כמסמלת הקשר האמיץ בין העמים. לתכנון שלד הברזל והפלדה הנושא את הפסל נעזר ברתולדי במהנדס גוסטב אייפל, שלימים נודע כמתכנן מגדל אייפל בפריז.
בניית הפסל ארכה כעשר שנים והתעכבה בעיקר בגלל העדר משאבים מהצד האמריקאי לממן את הרכבת הפסל בעקבות המפולת בוול סטריט ב-20 בספטמבר 1873, אשר גרמה למיתון עמוק שנמשך שנים רבות. כעדות לחוסר היכולת של האמריקאים לממן הרכבת הפסל הוצבה הזרוע המניפה את הלפיד בכיכר מדיסון במשך שנים. הפסל הגיע לארצות הברית על גבי אונייה ב-17 ביוני 1885, כשהוא מפורק ל־350 חלקים. הוא נבנה מחדש במקומו הנוכחי במהלך 4 חודשים וטקס ההקדשה הרשמי נערך ב־28 באוקטובר 1886 במעמד הנשיא גרובר קליבלנד.
סוזה לינוקס

היסטוריה

תחילת דרכה של מערכת ההפעלה הזו הייתה כהפצה של חברה גרמנית פרטית, למעשה גרסה מתורגמת לגרמנית של הפצה ותיקה יותר בשם סלאקוור (Slackware). למרות שבשלב זה היא הייתה לא יותר מאשר פתרון שנועד לשמש דוברי גרמנית שרצו להתקין לינוקס, עד מהרה החליטו המפתחים שלה שעדיף להם לפתח הפצה משלהם עם תוכנית התקנה וניהול תצורה חדשים.
ראשי התיבות של SUSE משמעותם פשוט "פיתוח תוכנה ומערכת" (Software und System Entwicklung) וגרסה 4.2 הייתה למעשה הגרסה הראשונה של ההפצה, שכבר כללה את YaST. גרסה זו התבססה כאמור על סלאקוור לינוקס ועל הפצה נוספת בשם Jurix. ההפצה זכתה להצלחה רבה בעיקר בגרמניה והולנד תחילה, אבל לאחר מכן באירופה ובארצות הברית. בתחילת שנת 1997 חברת סוזה פתחה משרדים באוקלנד, קליפורניה.
סוזה היא ללא ספק ההפצה שהובילה את כל השאר בכל מה שקשור להשמשת לינוקס לשימוש בשולחן העבודה. היא כללה מאז ומתמיד כלי ניהול מהמתקדמים ביותר, כמו YaST ו-Sax - שהיו ייחודיים לסוזה והעדרם בהפצות אחרות הורגש. סוזה גם הצטיינה בתמיכה בחומרה ויכולות זיהוי אוטומטי, גם כאשר מדובר בחומרה אזוטרית למדי.
בשנת 2003 הוקמה אופן סוזה (OpenSUSE) בתחילה כגרסת הפצה קהילתית חלקית של ההפצה SUSE, ובהמשך, כשמה החדש של הפצה המקורית (הלא ארגונית) SUSE, שהפכה להיות חופשית לחלוטין ויותר קהילתית.
בשנת 2011 נרכשה החברה על ידי חברת Attachmate האמריקנית.
בשנת 2014 התמזגה Attachmate עם חברת מיקרו פוקוס האנגלית וסוזה הפכה לחלק ממיקרו פוקוס.
בשנת 2018 מכרה מיקרו פוקוס את החברה לקרן הון פרטית תמורת 2.535 מיליארד דולר.
קופיל (אוקראינה)

היסטוריה

העיירה  הוקמה בשנת 1573. במאה ה-18 החלו להתיישב בה יהודים ובשנת 1897 מספרם היווה כ-63% מן האוכלוסייה המקומית (2,727).
בין שתי מלחמות העולם שלטו הסובייטים בעיירה קופיל.
גרמניה הנאצית כבשה את העיירה ב-5 ביולי 1941. בימים הראשונים רצחו הנאצים כ-90 גברים יהודים. חלק מבני הקהילה היהודית הוחזקו בגטאות והועסקו בעבודת כפייה. ב-21 בספטמבר 1942 נלקחו 600 יהודים ונורו למוות מחוץ לעיירה. יהודים אחרים, שהצליחו להסתתר, הוצאו להורג בבית הקברות היהודי בעיר.
העיירה שוחררה על ידי הצבא האדום במרס 1944. לאחר פירוק ברית המועצות, ב-1991, היא סופחה לאוקראינה.

אישים בולטים יוצאי העיירה

בעיירה קופיל נולד זאב חומסקי (1896-1977) סופר וחוקר לשון, ואביו של הבלשן הנודע נועם חומסקי, שהיגר לארצות הברית בגיל 18.
כמו כן, נולד בעיירה חיים ביידר (1920-2003) שהיה עורך סאוועטיש היימלאנד - המגזין היהודי היחיד שיצא לאור בברית המועצות.
I Wanna Be Where You Are

גרסאות כיסוי

השיר זכה לגרסאות כיסוי ונדגם על ידי אמנים רבים בהם מרווין גיי בשירו "I Want You", וילי האטצ', ג'יסון וויבר, הפוג'יז, ג'ניפר לופז ב- "Gotta Be There", כריס בראון ב-"Yo (Excuse Me Miss)".
ריצ'רד אולני

ביוגרפיה

אולני נולד באוקספורד, מסצ'וסטס. את לימודיו האקדמיים סיים באוניברסיטת בראון (1856) ובבית הספר למשפטים של אוניברסיטת הרווארד (1858). בשנת 1859 הוא החל לעסוק בעריכת דין בבוסטון ובשנת 1874 נבחר לבית הנבחרים של מסצ'וסטס.
בשנים 1893–1895 כיהן אולני כתובע הכללי בממשלו של הנשיא גרובר קליבלנד. בשנת כהונתו הראשונה פרצה שביתת פולמן (בה שבתו עובדי חברתו של ג'ורג' פולמן לייצור רכבות). אולני יזם, לראשונה בתולדות המדינה, את התערבות כוחות הביטחון בהפגנות המחאה והורה על הוצאת צווי מניעה למחאה אלימה.
לאחר מותו של מזכיר המדינה ולטר גרשם מונה אולני כמחליפו. בתפקיד זה הוא כיהן בשנים 1895 - 1897, ובתקופתו הועלה דרג נציגויותיה של ארצות הברית לשגרירות. כן הוא השתתף ביישוב מחלוקת הגבולות בין ונצואלה לבין גיאנה הבריטית.
לאחר סיום תפקידו שב אולני לעסוק בעריכת דין.
בבחירות לנשיאות ארצות הברית ב-1904 התמודד בבחירות המקדימות של המפלגה הדמוקרטית וזכה ל-38 אלקטורים בסיבוב הראשון.
ריבוע

בגאומטריה, ריבוע הוא מרובע משוכלל. בריבוע יש ארבע צלעות שוות וארבע זוויות שוות. זוויות אלה הן זוויות ישרות.
ריבוע הוא מקרה פרטי של מרובע, טרפז (בהגדרה הרחבה שלו), מקבילית, מלבן, דלתון ומעוין. לריבוע יש השטח המקסימלי מבין המרובעים עם היקף נתון, והיקף מינימלי מבין המרובעים עם שטח נתון.
מניה דואלית

מניה דואלית היא מניה שנסחרת בשתי זירות מסחר - לרוב במדינה בה פועלת החברה, ובבורסה במדינה גדולה אחרת.

בישראל

בתיקון מס' 21 לחוק ניירות ערך נוסף לו פרק ה'3, העוסק ברישום כפול, כלומר בניירות ערך הרשומים למסחר גם בבורסה בחו"ל. התיקון הגדיר את התנאים בהן יכולות חברות הנסחרות בבורסה לניירות ערך בתל אביב להירשם גם בכמה בורסות חיצוניות - הבורסה לניירות ערך בלונדון, נאסד"ק והבורסה לניירות ערך בניו יורק.
החוק מגדיר את הכללים אשר על פיהם צריכות להתנהל חברות המבצעות רישום כפול, ואת דרך העברת המניות בין הבורסות, וזאת מכיוון שלעיתים עלולים להיווצר פערי מחירים בין שערי המניות בבורסות השונות אשר מאפשרים ביצוע ארביטראז' בין הבורסות אשר שעות פעילותן שונות. בבורסה לניירות ערך בתל אביב רשומות מעל ל-70 חברות שמניותיהן דואליות.
בטא במשולש דרומי

מאפיינים

β במשולש דרומי הוא כוכב הסדרה הראשית לבן-צהבהב מסוג ספקטרלי F1 V (בעבר סווג כענק לבן-צהבהב מסוג ספקטרלי F2 III, אך הרדיוס ועוצמת ההארה שלו אינם תואמים לסיווג זה), מסתו מוערכת בכ-1.7 מסות שמש, רדיוסו כ-2 רדיוסי שמש, טמפרטורת פניו היא כ-7,100 קלווין והוא קורן בעוצמה גדולה פי 10 מעוצמת ההארה של השמש. הכוכב נע ביחס למערכת השמש במהירות של כ-24 קילומטר בשנייה בכיוון כמעט ניצב לקו הראייה אליו, כך שכמעט אין לו מהירות רדיאלית בעוד שתנועתו העצמית גדולה יחסית ועומדת על כ-0.4 שניית קשת בשנה. בשל קרבתו למערכת השמש הכוכב נכלל בקטלוג גליזה לכוכבים קרובים.
במרחק זוויתי של כמעט 3 דקות קשת מ-β במשולש דרומי נמצא כוכב עמום עם בהירות מדרגה 13.2 שמסומן כלויטן 153-157 או כגליזה 601B ולפעמים גם כ-β במשולש דרומי B. ככל הנראה הכוכב אינו קשור כבידתית ל-β במשולש דרומי ורק במקרה נמצא על אותו קו ראייה.
הארכת תחל

הארכת תֶחֶל (Primer extension) היא טכניקה בביולוגיה מולקולרית המאפשרת לקבוע את רצף הבסיסים בצד '5 של גן מסוים.
הארכת תחל מאפשרת לקבוע היכן על ה-DNA מתחיל השעתוק ל-RNA של גן מסוים. הטכניקה דורשת לייצר תחל (פריימר) מסומן רדיואקטיבית (לרוב באורך של 20–50 בסיסים) בעל רצף משלים לקצה '5 של הגן. נותנים לתחל להתחבר ל-RNA ומשתמשים באנזים שעתוק הפוך (reverse transcriptase) לסנטז רצף cDNA משלים לRNA עד שהוא מגיע לקצה '5 של ה-RNA. הרצת התוצר בג'ל (אלקטרופורזה) תגלה מהו המרחק מההתחלה לתחל המסומן כלומר היכן מתחיל השעתוק.
חוק זכויות התלמיד

חוק זכויות התלמיד, התשס"א-2000 הוא חוק אשר מטרתו הסדרת נושא זכויות התלמיד במערכת החינוך בישראל. החוק התקבל ב-4 בדצמבר 2000, והיה לחוק הראשון מסוגו בעולם, לאחר שנתקל בהתנגדויות רבות מצד חברי כנסת מהמפלגות הדתיות, ארגוני המורים ומשרד החינוך. היוזמה הראשונית לחקיקת החוק הגיעה מטעם מועצת התלמידים והנוער הארצית. החוק מסדיר את נושא זכויות התלמיד במערכת החינוך ומעניק להן תוקף חוקי ובכך הופך את הפרתן לעבירה על החוק.
החל משנת 2003 חולק לתלמידים פנקס המתאר את זכויות התלמיד ואחריותו, המנהג הופסק בשנת 2006 על ידי שרת החינוך יולי תמיר.
Reference monitor

Reference monitor (תרגום: מנטר גישה) הוא קונספט בארכיטקטורה של מערכות הפעלה המגדיר סט של דרישות תכן על מנגנון אימות גישה, אשר נועד לאכוף מדיניות בקרת גישה על היכולת של "subjects" (כגון תהליכים, משתמשים) לבצע פעולות (כגון קריאה, כתיבה) על אובייקטים (למשל, קבצים,  sockets) במערכת.
ווקסהול מוטורס

היסטוריה

ווקסהול נוסדה ב-1857 בידי אלכסנדר וילסון, בשכונת ווקסהול ברובע למבת' בלונדון כחברה לייצור מערכות הנעה ימיות. החברה נרכשה בשנת 1863 על ידי אנדרו בטס בראון, וב-1903 החלה בייצור מכוניות. מ-1925  הייתה החברה בבעלות ג'נרל מוטורס ומ-2017 בבעלות PSA.
ב-1930 הוקמה "בדפורד" כחברת בת של ווקסהול, במטרה לייצר כלי רכב מסחריים.
בזמן מלחמת העולם השנייה הפסיקה החברה לייצר כלי רכב, וייצרה טנק שהיה קרוי "טנק צ'רצ'יל". נבנו יותר מ-5,600 יחידות. בתום מלחמת העולם השנייה התחדשו ייצור מכוניות נוסעים.
עד מלחמת העולם השנייה נתפסה ווקסהול מוטורס כמותג מכוניות יוקרה, אך לאחר המלחמה פנתה יותר ויותר לשוק ההמוני. מאז 1980, מוצרי ווקסהול זהים לאלו של אופל, חברת הבת הגרמנית של ג'נרל מוטורס, ורוב הדגמים מתוכננים בעיקר ברוסלסהיים, גרמניה.
כיום, חלק ניכר מכלי הרכב של ווקסהול מיוצרים במפעלי אופל בגרמניה, בספרד ובפולין. בבריטניה ממוקמים שני מפעלים, מפעל ליד העיר ליברפול, המייצר את דגם "האסטרה" עובר שני המותגים "אופל" ו"ווקסהול", ביכולת ייצור של כ-100,000 יחידות לשנה, ומפעל לרכב מסחרי בלוטון.

שיווק ווקסהול בישראל

חברת ווקסהול מוטורס שיווקה בישראל מספר דגמים, החל משנות הארבעים של המאה ה-20. משנות החמישים ועד שנות השבעים, שווקו מספר דגמים על ידי "חברת המזרח למכוניות", באולמות תצוגה בתל אביב, חיפה וירושלים. הדגמים הדומיננטיים היו: ווקסהול ויקטור ו- ווקסהול ויוה. לדוגמה: מחירה של הווקסהול ויוה המסחרית בשנת 1966 היה 11,995 ל"י. בשנת 1962 מכרה "חברת המזרח למכוניות" 350 רכבי ווקסהול. 
בשנות החמישים שימשה מכונית ווקסהול קטנה כרכב השרד של דוד בן-גוריון, שהחליפה לפי בקשתו רכב מפואר מדגם קרייזלר.